钦定古今图书集成/方舆汇编/职方典/第1125卷 > 《招孟武昌》〈并序〉前人
## 钦定古今图书集成/方舆汇编/职方典/第1125卷 > 《招孟武昌》〈并序〉前人

漫叟作《退谷铭》，指曰：“干进之客，不得游之。” 作《杯湖铭》，指曰：“为人厌者，勿泛杯湖。” 孟士源常黜官无情，干进在武昌，不为人厌，可游退谷，可泛杯湖。故作诗招之。

风霜枯万物，退谷如春时。穷冬涸江海，杯湖澄清漪。
湖尽到谷口，单船进阶墀。湖中更何好，坐见大江水。
攲石为水涯，半山在湖里。谷口更何好，绝壑流寒泉。
松桂荫茅舍，白云生坐边，“武昌不干进，武昌人不厌。
退谷正可游，杯湖任来泛。湖上有水鸟，见人不飞鸣。
谷中有山兽，往往随人行。莫将车马来，令我鸟兽惊。”

山中竹绕舍，庭中有寒泉。西边双石峰，引望堪忘年。
四邻皆渔父，近渚多闲田。且欲学耕钓，于斯求老焉。